Rikunarita-ORG/Wikinium huggingface dataset:
# ನ್ಯೂ ಇಂಗ್ಲೆಂಡ್

**ನ್ಯೂ ಇಂಗ್ಲೆಂಡ್** - ಅಮೆರಿಕ ಸಂಯುಕ್ತ ಸಂಸ್ಧಾನಗಳ ಈಶಾನ್ಯ ಪ್ರದೇಶ ಮೇನ್, ನ್ಯೂಹ್ಯಾಂಪ್‍ಷೈರ್, ವರ್‍ಮಾಂಟ್, ಮ್ಯಾಸಚೂಸೆಟ್ಸ್, ರೋಡ್ ಐಲೆಂಡ್ ಮತ್ತು ಕನೆಟಿಕಟ್ ರಾಜ್ಯಗಳನ್ನೊಳಗೊಂಡಿದೆ.

## ಇತಿಹಾಸ

1614ರಲ್ಲಿ ಹಲವು ಲಂಡನ್ ವ್ಯಾಪಾರಸ್ಧರ ಪರವಾಗಿ ಇದರ ತೀರಪ್ರದೇಶದಲ್ಲಿ ಪರಿಶೋಧನೆ ನಡೆಸಿದ ಕ್ಯಾಪ್ಟನ್ ಜಾನ್ ಸ್ಮಿತ್ ಇದಕ್ಕೆ ನ್ಯೂ ಇಂಗ್ಲೆಂಡ್ ಎಂಬ ಹೆಸರನ್ನು ನೀಡಿದ. ಇಂಗ್ಲೆಂಡಿನ ಪ್ಯೂರಿಟನರು ಇಲ್ಲಿ ನೆಲಸಿ ವಸಾಹತುಗಳನ್ನು ಸ್ಧಾಪಿಸಿದರು. ವಸಾಹತುಗಳು ಪ್ರತಿನಿಧಿ ಸರ್ಕಾರವನ್ನು ರೂಪಿಸಿಕೊಂಡಿದ್ದುವು. ಉನ್ನತ ಶಿಕ್ಷಣ ಸಂಸ್ಧೆಗಳು ಸ್ಧಾಪಿತವಾದುವು. ಅವುಗಳಿಂದ ಇಂದಿನ ಹಾರ್ವರ್ಡ್ (1636) ಮತ್ತು ಯೇಲ್ (1701) ವಿಶ್ವವಿದ್ಯಾಲಯಗಳಂಥ ಸಂಸ್ಥೆಗಳು ಬೆಳೆದಿವೆ. ಸುತ್ತುಮುತ್ತ ಅರಣ್ಯಗಳಿದ್ದುದರಿಂದ ಹಡಗು ಕೈಗಾರಿಕೆ ಬೆಳೆಯಿತು. 18ನೆಯ ಶತಮಾನದಲ್ಲಿ ಇದು ಅಮೆರಿಕನ್ ಕ್ರಾಂತಿಕಾರಿ ಸಮರದ ಕಣವಾಗಿತ್ತು. ಹೊಸ ರಾಷ್ಟ್ರದ ಸ್ಥಾಪನೆಯ ಕಾರ್ಯದಲ್ಲಿ ಇದರ ರಾಷ್ಟ್ರವೀರರು ಪ್ರಮುಖ ಪಾತ್ರ ವಹಿಸಿದರು. 19ನೆಯ ಶತಮಾನದಲ್ಲಿ ಸಾಹಿತ್ಯ ಕ್ಷೇತ್ರದಲ್ಲೂ ಸುಧಾರಣಾ ಚಳವಳಿಯಲ್ಲೂ ಇದು ಮುಂದಾಗಿತ್ತು; ಮಿತಪಾನ, ಗುಲಾಮಗಿರಿಯ ನಿರ್ಮೂಲನ, ಕಾರಾಗೃಹಗಳ ಸ್ಧಿತಿ ಸುಧಾರಣೆ ಮುಂತಾದವುಗಳಲ್ಲಿ ಆಸಕ್ತಿ ವಹಿಸಿತ್ತು. ಅಮೆರಿಕನ್ ಅಂತರ್ಯುದ್ಧದ ಕಾಲದಲ್ಲಿ (1861-65) ಇದು ಒಕ್ಕೂಟದ ಪರವಾಗಿತ್ತು.

ಪಶ್ಚಿಮಾಭಿಮುಖವಾಗಿ ಅಮೆರಿಕದ ಗಡಿ ವಿಸ್ತರಿಸಿದಂತೆ ನ್ಯೂ ಇಂಗ್ಲೆಂಡಿನ ಗ್ರಾಮೀಣ ಸ್ವರೂಪ ಮರೆಯಾಯಿತು. ಕೈಗಾರಿಕಾ ಕ್ರಾಂತಿ ಹಬ್ಬಿತು. ಪಶ್ಚಿಮದ ಕಡೆಯ ವಸಾಹತುಗಳಲ್ಲಿ ಇದರ ವಿಶಿಷ್ಟ ಸಂಸ್ಕøತಿಯೂ ಆಡಳಿತ ಪದ್ಧತಿಯೂ ಪ್ರಸಾರ ಹೊಂದಿ ಬೇರುಬಿಟ್ಟುವು. ಅಮೆರಿಕನ್ ಅಂತರ್ಯುದ್ಧದ ಅನಂತರ ಪೂರ್ವ ಯೂರೋಪಿನ ಕಾರ್ಮಿಕರ ಗುಂಪುಗಳು ಇಲ್ಲಿಗೆ ಹರಿದುಬಂದುವು. ಜನಾಂಗಗಳು ಮಿಶ್ರಗೊಂಡವು. ಸಂಪ್ರದಾಯಗಳು ಬೆರೆತುವು. ರೋಮನ್ ಕ್ಯಾತೊಲಿಕ್ ಧರ್ಮೀಯರೂ ಹೆಚ್ಚಿನ ಸಂಖ್ಯೆಯಲ್ಲಿ ಬಂದರು. ಇಲ್ಲಿ ಬೆಳೆದಿದ್ದ ಜವಳಿ ಮತ್ತು ಧರ್ಮ ಕೈಗಾರಿಕೆಗಳು ಇಪ್ಪತ್ತನೆಯ ಶತಮಾನದಲ್ಲಿ ತಮ್ಮ ಪ್ರಾಮುಖ್ಯ ಕಳೆದುಕೊಂಡುವು. ಇವು ದಕ್ಷಿಣದ ರಾಜ್ಯಗಳಲ್ಲಿ ಕೇಂದ್ರೀಕೃತವಾಗತೊಡಗಿದುವು. ಆದರೆ ಹೆಚ್ಚು ಮೌಲ್ಯದ ಹಗುರ ಕೈಗಾರಿಕೆಗಳಲ್ಲಿ ಈ ಪ್ರದೇಶ ಪ್ರಾಮುಖ್ಯ ಗಳಿಸಿದೆ. ಉನ್ನತ ಶಿಕ್ಷಣದ ಹಲವಾರು ಮುಖ್ಯ ಕೇಂದ್ರಗಳು ಇಲ್ಲಿವೆ. ಈ ಪ್ರದೇಶ ಮೇಲೆ ಹೇಳಿದ ವಿವಿಧ ರಾಜ್ಯಗಳಲ್ಲಿ ಹಂಚಿದೆ.

## ಉಲ್ಲೇಖಗಳು

ವಿಕಿಸೋರ್ಸ್ ನಲ್ಲಿ ಲಭ್ಯವಿರುವ ಲೇಖನದ ವಿಷಯವನ್ನು ಇಲ್ಲಿ ಅಳವಡಿಸಲಾಗಿದೆ:
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ನ್ಯೂ ಇಂಗ್ಲೆಂಡ್
# ವಿಷಮಶೀತ ಜ್ವರ

| ವಿಷಮಶೀತ ಜ್ವರ |
| --- |
| ವೈದ್ಯಕೀಯ ವಿಭಾಗಗಳು | Infectious diseases  |
| ಲಕ್ಷಣಗಳು | ನಿಧಾನಕ್ಕೆ ಏರುವ ಜ್ವರ, ತೂಕ ಕಡಿಮೆಯಾಗುವುದು, ಮೈಕೈ ನೋವು, ಸುಸ್ತು, ಆಲಸ್ಯ, ತಲೆನೋವು, ಕೆಮ್ಮು |
| ಕಾಯಿಲೆಯ ಗೋಚರ/ಪ್ರಾರಂಭ | ೧ರಿಂದ ೨ ವಾರ |
| ಕಾಲಾವಧಿ | ಸಾಮಾನ್ಯವಾಗಿ ೧ ವಾರದಿಂದ ೧೦ ದಿನಗಳ ಒಳಗೆ. |
| ಕಾರಣಗಳು | ಸಾಲ್ಮೊನೆಲ್ಲಾ ಟೈಫಿ ಬ್ಯಾಕ್ಟೀರಿಯ |
| ತಡೆಗಟ್ಟುವಿಕೆ | ಸಾಮಾನ್ಯ ಪರಿಸ್ಥಿತಿಯಲ್ಲಿ ಚುಚ್ಚುಮದ್ದು, ಕೈಮೀರಿದಾಗ ಶಸ್ತ್ರಚಿಕಿತ್ಸೆಯ ಅಗತ್ಯ ಬೀಳಬಹುದು |
| ಚಿಕಿತ್ಸೆ | ರೋಗನಿರೋಧಕ ಚುಚ್ಚುಮದ್ದು, ಶುದ್ಧ ಆಹಾರ, ವೈಯಕ್ತಿಕ ಶುಚಿತ್ವ |

ವಿಷಮಶೀತ ಜ್ವರದ ರೋಗಿಯ ಎದೆ ಭಾಗದಲ್ಲಿ ಗುಲಾಬಿ ಬಣ್ಣದ ಗುರುತುಗಳು
**ವಿಷಮಶೀತ ಜ್ವರ**, ಅಥವಾ ಸಾಮಾನ್ಯವಾಗಿ **ಟೈಫಾಯ್ಡ್** ಎಂದು ಪರಿಚಿತವಾಗಿರುವ, *ಸ್ಯಾಲ್ಮನೆಲಾ ಎಂಟರಿಕಾ* ಸಿಯರೋವೇರ್ *ಟೈಫೈ* ಬ್ಯಾಕ್ಟೀರಿಯದಿಂದ ಉಂಟಾಗುವ ಒಂದು ಕಾಯಿಲೆ. ವಿಶ್ವಾದ್ಯಂತ ಸಾಮಾನ್ಯವಾಗಿ ಕಂಡುಬರುವ ಇದು, ಸೋಂಕಿರುವ ವ್ಯಕ್ತಿಯ ಮಲದಿಂದ ಕಲುಷಿತಗೊಂಡ ಆಹಾರ ಅಥವಾ ನೀರಿನ ಸೇವನೆಯಿಂದ ಹರಡುತ್ತದೆ. ಆಮೇಲೆ ಬ್ಯಾಕ್ಟೀರಿಯ ಕರುಳಿನ ಗೋಡೆಯ ಮೂಲಕ ಪ್ರವೇಶಿಸುತ್ತವೆ ಮತ್ತು ಮ್ಯಾಕ್ರಫೇಜ್‌ಗಳಿಂದ ಕಬಳಿಸಲ್ಪಡುತ್ತವೆ.
ಸಾಲ್ಮೋನೆಲ್ಲಾ ಟೈಫೀ (salmonella typhi) ಎಂಬ ಹೆಸರಿನ ಬ್ಯಾಕ್ಟೀರಿಯಾದ ಸೋಂಕಿನಿಂದ ಎದುರಾಗುವ ಟೈಫಾಯ್ಡ್ ವಾಸ್ತವದಲ್ಲಿ ಜೀವನದಲ್ಲಿ ಕನಿಷ್ಟ ಒಂದು ಬಾರಿಯಾದರೂ ಬರುವ ಜ್ವರವಾಗಿದ್ದು ಕೆಲವರಲ್ಲಿ ಇದಕ್ಕೂ ಹೆಚ್ಚಿನ ಬಾರಿ ಎದುರಾಗಬಹುದು. ಟೈಫಾಯ್ಡ್ ಎಂದರೆ ವಾಸ್ತವವಾಗಿ ನಮ್ಮ ದೇಹ ನಿರೋಧಕ ವ್ಯವಸ್ಥೆ ಈ ಬ್ಯಾಕ್ಟೀರಿಯಾಕ್ಕೆ ಮುಂದೆಂದೂ ಬಾಧೆಗೊಳಗಾಗದಂತೆ ನಿರ್ಮಿಸಿಕೊಳ್ಳುವ ರಕ್ಷಣಾ ವ್ಯವಸ್ಥೆಯಾಗಿದ್ದು ಈ ಹಂತ ಪೂರ್ಣವಾಗಲು ಒಂದು ವಾರದಿಂದ ಹದಿನೈದು ದಿನಗಳಾದರೂ ಬೇಕಾಗುತ್ತದೆ. ಇದೇ ಕಾರಣಕ್ಕೆ ಈ ಅವಧಿಯಲ್ಲಿ ಭಾರೀ ಜ್ವರ, ಸುಸ್ತು ಮೊದಲಾದವು ಎದುರಾಗುತ್ತವೆ.

## ಸೇವಿಸಬೇಕಾದ ಆಹಾರ

ಸಾಕಷ್ಟು ದ್ರವಾಹಾರವನ್ನು ಸೇವಿಸಬೇಕು..
ರೋಗ ಪೂರ್ಣವಾಗಿ ಗುಣವಾಗುವವರೆಗೂ ದಿನದ ಎಚ್ಚರವಾಗಿದ್ದಷ್ಟೂ ಕಾಲ ಸಾಕಷ್ಟು ದ್ರವಾಹಾರವನ್ನು ಸೇವಿಸಬೇಕು. ಏಕೆಂದರೆ ಟೈಫಾಯ್ಡ್ ಜ್ವರ ಅತಿಯಾದ ಪ್ರಮಾಣದಲ್ಲಿ ರೋಗಿ ಅತಿಸಾರದ ತೊಂದರೆಯನ್ನು ಅನುಭವಿಸಬೇಕಾಗುತ್ತದೆ. ದೇಹದಿಂದ ನಷ್ಟವಾದ ದ್ರವವನ್ನು ಮರುತುಂಬಿಸದೇ ಇದ್ದರೆ ತೀವ್ರ ನಿರ್ಜಲೀಕರಣಕ್ಕೆ ಒಳಗಾಗಬಹುದು. ಒಂದು ವೇಳೆ ಈ ಜ್ವರದ ಸಮಯದಲ್ಲಿಯೇ ನಿರ್ಜಲೀಕರಣವೂ ಎದುರಾದರೆ ಪರಿಣಾಮ ಭೀಕರ ಸ್ವರೂಪಕ್ಕೆ ತಿರುಗುತ್ತದೆ. ರೋಗಿ ಪ್ರಜ್ಞಾಶೂನ್ಯನೂ ಆಗಬಹುದು. ಹಾಗಾಗಿ ದಿನದಲ್ಲಿ ಹಲವಾರು ಬಾರಿ ನೀರಿನಂಶ ಹೆಚ್ಚಿರುವ ಆಹಾರಗಳು, ತಾಜಾ ಹಣ್ಣಿನ ರಸ ಮೊದಲಾದವುಗಳನ್ನು ಸೇವಿಸುತ್ತಿರಬೇಕು.

## ಟೈಫಾಯ್ಡ್ ಜ್ವರ ಪೂರ್ಣವಾಗಿ ಗುಣವಾಗುವವರೆಗೂ ಸೇವಿಸಬಾರದ ಆಹಾರಗಳು:

ಕೋಸು, ಹೂಕೋಸು, ದೊಣ್ಣೆ ಮೆಣಸು, ಬದನೆ, ಮೂಲಂಗಿ, ಕಡ್ಲೆಬೇಳೆ, ಕಡ್ಲೆಕಾಳು, ಗೆಣಸು, ಹಲಸಿನ ಬೀಜ ಮೊದಲಾದ ವಾಯುಪ್ರಕೋಪವುಂಟುಮಾಡುವ ಯಾವುದೇ ಆಹಾರ ಬೇಡ. ಇದರಿಂದ ಹೊಟ್ಟೆಯುಬ್ಬರಿಕೆಯುಂಟಾಗಿ ರೋಗಿ ಇನ್ನಷ್ಟು ತೊಂದರೆ ಅನುಭವಿಸಬಹುದು.

ಖಾರವಾದ ಮತ್ತು ಆಮ್ಲೀಯ ಅಹಾರಗಳು ಬೇಡ. ಹಸಿಮೆಣಸು, ಒಣಮೆಣಸು, ಶಿರ್ಕಾ, ಲಿಂಬೆರಸ ಮೊದಲಾದವು ಜೀರ್ಣವ್ಯವಸ್ಥೆಯನ್ನು ಕದಡಬಹುದು. ಒಣಮೆಣಸು ಟೈಫಾಯ್ಡ್ ರೋಗಿಗಳ ಚೇತರಿಸುವಿಕೆಯ ಮೇಲೆ ಅಪಾರ ಪ್ರಭಾವವುಂಟುಮಾಡುತ್ತದೆ.
# ಬಲಾತ್ಕಾರದ ಸಂಭೋಗ

**ಬಲಾತ್ಕಾರದ ಸಂಭೋಗ**ವು (**ಅತ್ಯಾಚಾರ**) ಒಂದು ಬಗೆಯ ಲೈಂಗಿಕ ಅಪರಾಧವಾಗಿದೆ. ಇದರಲ್ಲಿ ಸಾಮಾನ್ಯವಾಗಿ ಒಬ್ಬ ವ್ಯಕ್ತಿಯ ಮೇಲೆ ಅವನ/ಅವಳ ಸಮ್ಮತಿಯಿಲ್ಲದೆಯೇ ಸಂಭೋಗ ಅಥವಾ ಇತರ ರೂಪದ ಲೈಂಗಿಕ ಪ್ರವೇಶವನ್ನು ಎಸಗಲಾಗುತ್ತದೆ. ಈ ಕ್ರಿಯೆಯನ್ನು ಶಾರೀರಿಕ ಬಲ, ಬಲಾತ್ಕಾರ, ಅಧಿಕಾರದ ದುರುಪಯೋಗದಿಂದ ನಡೆಸಬಹುದು, ಅಥವಾ ಸಕ್ರಮ ಸಮ್ಮತಿಯನ್ನು ನೀಡಲು ಅಸಮರ್ಥವಾಗಿರುವ ವ್ಯಕ್ತಿಯ (ಉದಾಹರಣೆಗೆ ಪ್ರಜ್ಞೆ ತಪ್ಪಿದ, ಅಶಕ್ತನಾಗಿಸಿದ, ಬೌದ್ಧಿಕ ಅಶಕ್ತತೆಯಿರುವ, ಸಮ್ಮತಿಯ ವಯಸ್ಸಿಗಿಂತ ಕಡಿಮೆ ವಯಸ್ಸಿನ ವ್ಯಕ್ತಿ) ವಿರುದ್ಧ ನಡೆಸಬಹುದು.

ಅತ್ಯಾಚಾರದ ವರದಿ ಒಪ್ಪಿಸುವ, ಅದರ ವಿರುದ್ಧ ಕಾನೂನು ಕ್ರಮ ಕೈಗೊಳ್ಳುವ ಮತ್ತು ಶಿಕ್ಷೆ ನೀಡುವ ಪ್ರಮಾಣ ಕಾನೂನುವ್ಯಾಪ್ತಿಗಳ ನಡುವೆ ಬದಲಾಗುತ್ತದೆ. ವಿಶ್ವಾದ್ಯಂತ, ಅತ್ಯಾಚಾರವನ್ನು ಮುಖ್ಯವಾಗಿ ಪುರುಷರು ಎಸಗುತ್ತಾರೆ. ವ್ಯಕ್ತಿಗೆ ತಿಳಿದಿರುವ ಜನರಿಂದ ಅತ್ಯಾಚಾರಕ್ಕಿಂತ ಅಪರಿಚಿತರಿಂದ ಅತ್ಯಾಚಾರವು ಸಾಧಾರಣವಾಗಿ ಕಡಿಮೆ ಸಾಮಾನ್ಯವಾಗಿದೆ. ಪುರುಷರ ಮೇಲೆ ಪುರುಷರ, ಹಾಗೂ ಮಹಿಳೆಯರ ಮೇಲೆ ಮಹಿಳೆಯರ ಅತ್ಯಾಚಾರ ಜೈಲುಗಳಲ್ಲಿ ಸಾಮಾನ್ಯವಾಗಿದೆ ಮತ್ತು ಅತ್ಯಾಚಾರದ ಅತಿ ಕಡಿಮೆ ವರದಿ ಮಾಡಲಾದ ರೂಪಗಳಾಗಿರಬಹುದು.

## ಉಲ್ಲೇಖಗಳು
# ಕಂದಕ

ಕಂದಕದಲ್ಲಿ ಅನಿಲ್ ಕೊಳವೆಯನ್ನು ಇಡುತ್ತಿರುವುದು
**ಕಂದಕ**ವು ಸಾಮಾನ್ಯವಾಗಿ (ಹೆಚ್ಚು ಅಗಲದ ಕಮರಿ ಅಥವಾ ಅಗಳಿಗೆ ವಿರುದ್ಧವಾಗಿ) ಅಗಲಕ್ಕಿಂತ ಹೆಚ್ಚು ಆಳವಾಗಿರುವ, ಅದರ ಉದ್ದಕ್ಕೆ ಹೋಲಿಸಿದರೆ ಕಿರಿದಾದ ನೆಲದಲ್ಲಿನ ಒಂದು ಬಗೆಯ ಅಗೆಯುವಿಕೆ ಅಥವಾ ತಗ್ಗು.

ಭೂವಿಜ್ಞಾನದಲ್ಲಿ, ಕಂದಕಗಳು ನದಿಗಳಿಂದ ಭೂಸವೆತದ ಪರಿಣಾಮವಾಗಿ ಅಥವಾ ಭೂಮಿಯ ಹೊರಪದರಗಳ ಭೂವೈಜ್ಞಾನಿಕ ಚಲನೆಯಿಂದ ಸೃಷ್ಟಿಯಾಗುತ್ತವೆ. ನಾಗರಿಕ ಶಿಲ್ಪವಿಜ್ಞಾನ ಕ್ಷೇತ್ರದಲ್ಲಿ, ಕಂದಕಗಳನ್ನು ಹಲವುವೇಳೆ ನೆಲದಡಿಯ ಆಧಾರರಚನೆ ಅಥವಾ ಸೌಲಭ್ಯಗಳನ್ನು (ಉದಾ. ಅನಿಲ ಕೊಳವೆ, ನೀರು ಕೊಳವೆ, ದೂರವಾಣಿ ಮಾರ್ಗ) ಸ್ಥಾಪಿಸಲು, ಅಥವಾ ನಂತರ ಈ ಸ್ಥಾಪನೆಗಳನ್ನು ಸಮೀಪಿಸಲು ಸೃಷ್ಟಿಸಲಾಗುತ್ತದೆ. ಕಂದಕಗಳನ್ನು ಹಲವುವೇಳೆ ಮಿಲಿಟರಿ ರಕ್ಷಣಾತ್ಮಕ ಉದ್ದೇಶಗಳಿಗಾಗಿಯೂ ತೋಡಲಾಗಿದೆ. ಪುರಾತತ್ವ ಶಾಸ್ತ್ರದಲ್ಲಿ, "ಕಂದಕ ವಿಧಾನ"ವನ್ನು ಪ್ರಾಚೀನ ಅವಶೇಷಗಳನ್ನು ಹುಡುಕಲು ಮತ್ತು ಉತ್ಖನನ ಮಾಡಲು ಅಥವಾ ಗೋಡು ವಸ್ತುವಿನ ಸ್ತರಗಳೊಳಗೆ ಅಗೆಯಲು ಬಳಸಲಾಗುತ್ತದೆ.

## ಉಲ್ಲೇಖಗಳು
# ಕಠಾರಿ

**ಕಠಾರಿ**ಯು ಬಹಳ ಚೂಪಾದ ತುದಿ ಮತ್ತು ಒಂದು ಅಥವಾ ಎರಡು ಚೂಪಾದ ಬದಿಗಳನ್ನು ಹೊಂದಿರುವ ಚಾಕು. ಸಾಮಾನ್ಯವಾಗಿ ಇದನ್ನು ತುರುಕುವ ಅಥವಾ ಇರಿಯುವ ಆಯುಧವಾಗಿ ಬಳಸುವಂತೆ ಸಾಧ್ಯವಾಗಲು ವಿನ್ಯಾಸಗೊಳಿಸಲಾಗಿರುತ್ತದೆ. ಕಠಾರಿಗಳನ್ನು ಮಾನವ ಅನುಭವದಾದ್ಯಂತ ನಿಕಟ ಹೋರಾಟ ಹೊಡೆದಾಟಗಳಿಗೆ ಬಳಸಲಾಗಿದೆ, ಮತ್ತು ಅನೇಕ ಸಂಸ್ಕೃತಿಗಳು ಕ್ರಿಯಾವಿಧಿ ಸಂಬಂಧಿ ಮತ್ತು ಔಪಚಾರಿಕ ಸಂದರ್ಭಗಳಲ್ಲಿ ಅಲಂಕೃತ ಕಠಾರಿಗಳನ್ನು ಬಳಸಿವೆ. ಕಠಾರಿಯ ವಿಶಿಷ್ಟ ಆಕಾರ ಮತ್ತು ಐತಿಹಾಸಿಕ ಬಳಕೆಯು ಅದನ್ನು ಸಾಂಕೇತಿಕವಾಗಿಸಿದೆ. ಆಧುನಿಕ ಅರ್ಥದಲ್ಲಿ ಕಠಾರಿಯು ನಿಕಟ ಸಾಮೀಪ್ಯದ ಹೊಡೆದಾಟ ಅಥವಾ ಸ್ವರಕ್ಷಣೆಗಾಗಿ ವಿನ್ಯಾಸಗೊಳಿಸಲಾದ ಆಯುಧ; ಐತಿಹಾಸಿಕ ಆಯುಧ ಸಂಗ್ರಹಗಳಲ್ಲಿ ಅದರ ಬಳಕೆಯ ಕಾರಣ, ಇದು ಗಂಡಸುತನ ಮತ್ತು ಸಮರಸೂಕ್ತತೆಯೊಂದಿಗೆ ಸಂಬಂಧಗಳನ್ನು ಹೊಂದಿದೆ. ಆದರೆ, ಎರಡು ಬದಿಯ ಚಾಕುಗಳು, ವಿಭಿನ್ನ ಸಾಮಾಜಿಕ ಸಂದರ್ಭಗಳಲ್ಲಿ ವಿಭಿನ್ನ ರೀತಿಯ ಪಾತ್ರಗಳನ್ನು ವಹಿಸುತ್ತವೆ. ಕೆಲವು ಸಂಸ್ಕೃತಿಗಳಲ್ಲಿ ಅವು ಆಯುಧವೂ ಅಲ್ಲ ಅಥವಾ ಉಪಕರಣವೂ ಅಲ್ಲ, ಬದಲಾಗಿ ಪುರುಷತ್ವದ ಪ್ರಬಲ ಸಂಕೇತವಾಗಿವೆ; ಇತರ ಸಂಸ್ಕೃತಿಗಳಲ್ಲಿ ಅವು ಸುನತಿಯಂತಹ ದೈಹಿಕ ಮಾರ್ಪಾಡುಗಳಲ್ಲಿ ಬಳಸಲಾದ ಕ್ರಿಯಾವಿಧಿ ಸಂಬಂಧಿ ವಸ್ತುಗಳಾಗಿವೆ.

ಯೂರೋಪಿಯನ್ ರಾಂಡೆಲ್ ಕಠಾರಿ ಅಥವಾ ಪರ್ಷಿಯಮ್ ಪೆಶ್-ಕಾಬ್ಝ್‌ನಂತಹ ಕೇವಲ ಒಂದು ಕತ್ತರಿಸುವ ತುದಿಯನ್ನು ಹೊಂದಿರುವ ಚಾಕುಗಳು, ಅಥವಾ ಕೆಲವು ಸಂದರ್ಭಗಳಲ್ಲಿ ನವೋದಯ ಕಾಲದ ಸ್ಟಲೆಟೊದಂತಹ ಒಂದೂ ಕತ್ತರಿಸುವ ತುದಿಯನ್ನು ಹೊಂದಿರದ ಚಾಕು ಸೇರಿದಂತೆ, ವಿವಿಧ ರೀತಿಯ ಇರಿಯುವ ಚಾಕುಗಳನ್ನು ಕಠಾರಿಗಳೆಂದು ವರ್ಣಿಸಲಾಗಿದೆ. ಆದರೆ, ಕಳೆದ ನೂರು ಅಥವಾ ಸುಮಾರು ವರ್ಷಗಳಲ್ಲಿ, ಕಠಾರಿಯು ನಿರ್ದಿಷ್ಟ ನಿರ್ಣಾಯಕ ಗುಣಲಕ್ಷಣಗಳನ್ನು ಹೊಂದಿರುತ್ತದೆ. ಇದರಲ್ಲಿ ಚೂಪಾಗಿ ಮೊನಚಾಗುವ ತುದಿಯಿರುವ ಗಿಡ್ಡನೆಯ ಅಲಗು, ಕೇಂದ್ರ ರಚನೆ ಅಥವಾ ಫ಼ುಲರ್, ಮತ್ತು ಸಾಮಾನ್ಯವಾಗಿ ಎರಡು ಅಲಗಿನ ಪೂರ್ಣ ಉದ್ದಕ್ಕೆ, ಅಥವ ಹತ್ತಿರಹತ್ತಿರ ಚೂಪಾಗಿಸಿದ ಕತ್ತರಿಸುವ ಬದಿಗಳು ಸೇರಿವೆ. ಬಹುತೇಕ ಕಠಾರಿಗಳು ಕೈಗಳನ್ನು ಮುಂದಕ್ಕೆ ಚೂಪಾಗಿಸಿದ ಅಲಗಿನ ಬದಿಗಳ ಮೇಲೆ ಹೋಗದಂತೆ ತಡೆಯಲು ಪೂರ್ಣ ಅಡ್ಡರಕ್ಷೆಯನ್ನು ಕೂಡ ಹೊಂದಿರುತ್ತವೆ. ಕಠಾರಿಗಳು ಪ್ರಧಾನವಾಗಿ ಆಯುಧಗಳಾಗಿವೆ, ಹಾಗಾಗಿ ಚಾಕು ಕಾಯಿದೆಯು ಅನೇಕ ಸ್ಥಳಗಳಲ್ಲಿ ಅವುಗಳ ತಯಾರಿಕೆ, ಮಾರಾಟ, ಸ್ವಾಧೀನ, ಸಾಗಣೆ, ಅಥವಾ ಬಳಕೆಯನ್ನು ನಿರ್ಬಂಧಿಸುತ್ತದೆ.

ಅತ್ಯಂತ ಮುಂಚಿನ ಕಠಾರಿಗಳನ್ನು ನವಶಿಲಾಯುಗದ ಕಾಲದಲ್ಲಿ ಚಕಮಕಿ ಕಲ್ಲು, ದಂತ ಅಥವಾ ಮೂಳೆಯಂಥ ವಸ್ತುಗಳಿಂದ ತಯಾರಿಸಲಾಗಿತ್ತು. ಮುಂಚಿನ ಕಂಚಿನ ಯುಗದಲ್ಲಿ ಕ್ರಿ.ಪೂ. ೩ನೇ ಸಹಸ್ರಮಾನದಲ್ಲಿ ಮೊದಲ ಬಾರಿ ತಾಮ್ರದ ಕಠಾರಿಗಳು ಕಾಣಿಸಿಕೊಂಡವು, ಮತ್ತು ಮುಂಚಿನ ಮಿನೋವನ್‍ನ (ಕ್ರಿ.ಪೂ. ೨೪೦೦-೨೦೦೦) ತಾಮ್ರದ ಕಠಾರಿಗಳನ್ನು ನಾಸಾಸ್‍ನಲ್ಲಿ ಮರಳಿಪಡೆಯಲಾಯಿತು.

## ಉಲ್ಲೇಖಗಳು
# ಕುದುರೆ (ಬಂದೂಕು)

**ಕುದುರೆ**ಯು ಬಂದೂಕು, ಗಾಳಿಗೋವಿ, ಅಡ್ಡಬಿಲ್ಲು ಅಥವಾ ಈಟಿ ಕೋವಿಯ ಗುಂಡು ಸಿಡಿಸುವ ಅನುಕ್ರಮವನ್ನು ಉಂಟುಮಾಡುವ ಯಾಂತ್ರಿಕ ರಚನೆ. ಕುದುರೆಯು ಗುಂಡು ಹಾರಿಸುವಿಕೆಯಲ್ಲದ ಇತರ ಪ್ರಕ್ರಿಯೆಗಳನ್ನು ಕೂಡ ಆರಂಭಿಸಬಹುದು, ಉದಾಹರಣೆಗೆ ಟ್ರ್ಯಾಪ್, ಸ್ವಿಚ್ ಅಥವಾ ಕ್ಷಿಪ್ರ ಬಿಡುಗಡೆ. ಕುದುರೆಗೆ ವಿನಿಯೋಗಿಸಲಾದ ಸಣ್ಣ ಪ್ರಮಾಣದ ಶಕ್ತಿಯು ಇನ್ನೂ ಹೆಚ್ಚಿನ ಶಕ್ತಿಯ ಬಿಡುಗಡೆಯನ್ನು ಉಂಟುಮಾಡುತ್ತದೆ. "ಇಮ್ಮಡಿ ಕ್ರಿಯೆ"ಯ ಬಂದೂಕು ವಿನ್ಯಾಸಗಳಲ್ಲಿ, ಕುದುರೆಯನ್ನು ಗುಂಡು ಹಾರಿಸುವ ಸಲುವಾಗಿ ಬಂದೂಕನ್ನು ಸಿದ್ಧಪಡಿಸಲು ಕೂಡ ಬಳಸಲಾಗುತ್ತದೆ - ಮತ್ತು ಕುದುರೆಯನ್ನು ಅನೇಕ ಇತರ ಕಾರ್ಯಗಳಿಗೆ ಬಳಸಲಾಗುವ ಅನೇಕ ವಿನ್ಯಾಸಗಳಿವೆ. ಕುದುರೆಗಳು ಸಾಮಾನ್ಯವಾಗಿ ತೋರುಬೆರಳಿನಿಂದ ನಡೆಸಲಾಗುವ ಸನ್ನೆಕೀಲನ್ನು ಹೊಂದಿರುತ್ತಾವಾದರೂ, ಎಮ್೨ ಬ್ರೌನಿಂಗ್ ಮಷೀನ್ ಗನ್‍ನಂತಹ ಕೆಲವು ಕುದುರೆಗಳು ಹೆಬ್ಬೆರಳನ್ನು ಬಳಸುತ್ತವೆ, ಮತ್ತು ಸ್ಪ್ರಿಂಗ್‍ಫ಼ೀಲ್ಡ್ ಆರ್ಮರಿ ಎಮ್೬ ಸ್ಕೌಟ್‍ನಂತಹ ಇತರ ಬಂದೂಕುಗಳು "ಹಿಂಡು-ಪಟ್ಟಿ ಕುದುರೆ"ಯನ್ನು ಬಳಸುತ್ತವೆ. ಬಂದೂಕುಗಳು ಆಯುಧದ ಹಾರಿಸುವಿಕೆ ಕೋಶದಲ್ಲಿ ಗುಂಡಿನ ಹಾರಿಸುವಿಕೆಯನ್ನು ಆರಂಭಿಸಲು ಕುದುರೆಗಳನ್ನು ಬಳಸುತ್ತವೆ.